Holjenčík, Jozef, predseda Regulačnej rady (2012-06-26):
Dobrý deň prajem. Vážená pani predsedajúca, vážené panie poslankyne, páni poslanci. Tak ako mi ukladá zákon č. 276 o regulácii v sieťových odvetviach, predkladám vám správu o činnosti a hospodárení Úradu pre reguláciu sieťových odvetví za rok 2011. Uplynulý rok bol posledným rokom tohoročného regulačného obdobia za roky 2009 – 2011. Rok 2011 preto nemožno chápať parciálne, ale ako záver a vyvrcholenie celého regulačného obdobia, a preto sa vo svojom vystúpení nemôžem vyhnúť čiastočnej rekapitulácii všetkých troch predchádzajúcich rokov. Stratégia, ktorú vytýčila rada pre reguláciu vo svojej regulačnej politike na toto obdobie bola zameraná na zvyšovanie efektívnosti regulovaných subjektov v energetike s cieľom stabilizácie regulačného rámca a vytvorenie rovnoprávnych podmienok pre všetkých účastníkov na trhu s plynom a elektrinou. Úrad pre reguláciu sieťových odvetví, ktorý budem ďalej nazývať len úradom, ako výkonný prvok regulácie vo svojej sekundárnej... (Krátka pauza.), pardon, vo svojej sekundárnej legislatíve naplnil ustanovenia regulačnej politiky reálnym obsahom a dnes pri hodnotení roku 2011 môžem s čistým svedomím konštatovať, že zámer regulačnej politiky sa podarilo splniť. Úrad prijal také regulačné nástroje a metódy regulácie, ktoré zabezpečujú transparentný a nediskriminačný výkon činnosti v sieťových odvetviach. Umožňujú sledovať dodržiavanie pravidiel hospodárskej súťaže, zneužívanie dominantného postavenie na trhu s tovarom a službami a ochranu práv odberateľov. O správnosti krokov úradu svedčí skutočnosť, že za celý čas neprišlo k závažnému sociálnemu prepadu súvisiacemu s platbami obyvateľstva za energie a na strane podnikateľov aj napriek ťažkej krízovej situácii zreteľne prejavil dostatok disponibilných zdrojov zaručujúcich bez problémov dodávku energií a ďalší rozvoj výrobných a dodávateľských kapacít. Opodstatnenosť postupu úradu a jeho súlad s legislatívou Európskej únie, najmä so smernicami o vnútornom trhu s elektrinou a plynom, schvália orgány Európskej komisie, s ktorými úrad všetky svoje kroky konzultoval a konzultuje. Opodstatnenosť postupov úradu dokázala aj analýza výsledkov hospodárenia regulovaných subjektov, ktorú úrad vykonal v roku 2011. Na jej základe možno povedať, že ako podniky v elektroenergetike, tak aj v plynárenstve sú v dobrej finančnej kondícii a že ten regulačný rámec vytvorí úrad vhodne a subjekty mohli a subjekty mohli podnikateľské zámery realizovať bez obáv z nestability prostredia. Na druhej strane úrad nezanedbáva ani ochranu odberateľov a spotrebiteľov v energetike a vodárenstve. V roku 2011 neprišlo k žiadnym väčším zmenám v pravidlách dodávok elektriny a plynu pre domácnosti a pre malé podniky. Koncových cien sa výrazne dotklo zvýšenie DPH z 19 na 20 % a najmä zavedenie poplatku za odvod do Národného jadrového fondu na vyraďovanie jadrových zariadení a na nakladanie s ich palivom a rádioaktívnymi odpadmi vo výške 3 eurá za MWh. Na tieto skutočnosti však úrad nemal žiadny vplyv. Okrem akceptovateľných návrhov na zmenu ceny musel úrad čeliť množstvu neopodstatnených podaní návrhov na zvýšenie cien, a to najmä v plynárenstve. Návrhy mierili až do absurdných výšok. Prejavom vyhrotenej atmosféry bol aj postup jedného z najväčších regulovaných subjektov – Slovenského plynárenského priemyslu, ktorý doručil na úrad celkom 18 podaní na zvýšenie cien zemného plynu pre domácnosti a plynu určeného na výrobu tepla pre domácnosti ešte v roku 2011. V návrhoch požadoval zvýšenie cien skoro o 50 %, čo by bolo pre väčšinu obyvateľov Slovenska znamenalo sociálnu katastrofu. Urobil to i napriek tomu, že mnohé jeho návrhy nespĺňali elementárne podmienky stanovené zákonom, čo nesvedčí o opodstatnenosti návrhu, ale skôr o snahe o diskreditáciu úradu. Návrhy sprevádzali aj rozličné tlaky určitých lobistických kruhov, ktoré mierili k okliešteniu právomoci úradu a jeho podriadeniu Ministerstvu hospodárstva Slovenskej republiky. Dôvody takéhoto konania ponechávam na vašu úvahu. Sami ste boli svedkami týchto udalostí a nebudem ich preto teraz ďalej spomínať. Chcem sa poďakovať však všetkým, ktorí pochopili, že to nie je správna cesta, a zasadili sa o to, že nezávislosť úradu zostala zachovaná a jeho kompetencie nenarušené. Chcem vás týmto ubezpečiť, že úradník nikdy nezneužil a konal vždy podľa zákona, že sa uchádza o vašu dôveru s prehlásením, že tak bude konať i naďalej. Každý podnikateľ má dnes v energetickom sektore k dispozícii objektívny a stabilný regulačný rámec zaručujúci priestor na podnikanie, návratnosť investícii a primeraný zisk. Trh je plne liberalizovaný a všetci účastníci trhu majú zaručené rovnaké a nediskriminačné podmienky pre svoju činnosť. Toto tvrdenie je možné podporiť faktami, a síce, že za posledný rok výrazne narástol počet účastníkov trhu s elektrinou a plynom, výrobcov a dodávateľov vrátane čistých obchodníkov, vďaka ktorým sa trh rozhýbal a nadobudol znaky reálnej konkurencie. Prejavom postupujúcej liberalizácie a konkurencie na trhu s elektrinou a plynom, ktorú po legislatívnej a technickej stránke úrad podporuje, je výrazný medziročný nárast počtu odberateľov elektriny a plynu, ktorí zmenili dodávateľa elektriny alebo plynu, a to už aj v domácnostiach. Slovenský trh s elektrinou je vďaka svojej geografickej polohe veľmi zaujímavý aj pre medzinárodný obchod. Regionálne trhy v rámci celoeurópskej siete predstavujú výbornú príležitosť pre menšie krajiny a úrad sa významnou mierou angažoval na prepojení slovenského trhu s českým trhom už v roku 2009. V auguste 2011 pristúpilo k dohovoru aj Maďarsko a naša stredoeurópska regionálna iniciatíva bude príspevkom k vytvoreniu jednotného európskeho trhu do konca roku 2014. Rok 2012 je prvým rokom nového, teraz 5-ročného regulačného obdobia. Nová regulačná politika si kladie za cieľ posilnenie trhových princípov v sieťových odvetviach s dôrazom na ochranu spotrebiteľa a oprávnených záujmov regulovaných subjektov. Pokračuje v preferencii stimulačných regulačných metód, a to predovšetkým metódy cenového stropu, ktorá je uplatňovaná vo väčšine členských štátov Európskej únie. Dôrazne sa zameriava na sledovanie a postihovanie neplnenia štandardov kvality ako novej metóde regulácie, ktorá bude naberať čoraz väčší význam a ktorá po skončení regulácie dodávok energií domácnostiam bude predstavovať prakticky novú náplň štátnej regulácie sieťových odvetví. Úrad si je vedomý, že zo strany Európskej únie je presadzované zvýšenie právomoci a posilňovanie nezávislého postavenia regulačných úradov, bude naňho klásť ešte väčšie nároky ako doteraz. Výsledky za uplynulé obdobie dokazujú, že dispozície na to má. V mene všetkých pracovníkov úradu vyslovujem presvedčenie, že sa zhostí všetkých nových náročných úloh so cťou, a tak ako ja dnes, bude jeho predseda predkladať výročnú správu za nasledujúce roky s pocitom dobre vykonanej práce. Ďakujem za pozornosť.